Anno Domini millesimo ducentesimo quadragesimo octavo statuta sunt haec apud Cistercium tempore Capituli generalis.  1  Quidquid in illa diffinitione de non acquirendo et non aedificando continetur quae sic incipit : Ut conscientiis personarum, etc. hoc anno committitur totaliter patribus abbatibus qui licentiam filiis abbatibus acquirendi et aedificandi tribuant, ubi viderint expedire, et illa diffinitio in visitationibus interim non legatur.  2  Quoniam ad aures Capituli generalis clamosa pervenit insinuatio quod in benedictionibus abbatum panis, vinum, denarii vel etiam candela pro oblatione exigitur, et etiam a quibusdam episcopis ab eis pedum oscula requirantur, inhibetur auctoritate Capituli generalis ne id fiat, sed simpliciter, sicut dominus Cistercii, nihil omnino pro benedictione vel professione donetur.  3  Statuit et ordinat Capitulum generale ut ille monachus, qui per abbatem Claraevallis, pro tempore praefuerit monachis Parisius loco Sancti Bernardi studentibus, de cetero non prior sed provisor vocetur. Et quoniam decens est et honestum ut ubicumque fuerint monachi nostri Ordinis, vivant sub observantia regulari, committitur abbati Claraevallis auctoritate Capituli generalis ut eamdem iurisdictionem corrigendi et absolvendi habeat in monachis supradictis quam habent abbates Ordinis in monachis hospitibus ad se missis, cum domus illa sit membrum proprium Claraevallis, propriorum et patrum abbatum in omnibus iure salvo.  4  Statuto recordationis felicis… auctoritate Capituli generalis firmiter inhibemus, ne quis abbas vel alia Ordinis nostri persona, se vel ecclesiam suam per litteras seu sigilla obligare praesumat pro debitis alienis, nisi fortassis pro personis Ordinis nostri in casu rationabili, cum visum fuerit expedire ; si quis vero contra praemissa venire praesumpserit ab administratione spiritualium vel temporalium se noverit iam esse suspensum.  5  Quoniam crescente dierum malitia Ordo in nonnullis partibus mundi super privilegiis et immunitatibus suis multipliciter infestatur ut frater adiuvetur a fratre et sicut turris firma permaneat, iniungit Capitulum generale de Gaveilleya, de Rievalle et de Furnesio abbatibus in Anglia, ut quoties necesse fuerit, et a vexatis fuerint requisiti auctoritate Capituli generalis conveniant, et secundum quod exegerit negotii magnitudo abbates regionis illius convocent ut sic in communi consilio et auxilio tamquam cortinae se trahentes invicem et tabulae tabernaculi sibi mutuo cohaerentes iniquorum studeant cogitatibus resistere, et communem Ordinis libertatem conservare ; haec eadem in Hybernia facienda de Mellifonte, de Sancta Maria iuxta Dublinium et de Sancto Salvatore abbatibus committitur Capitulum generale.  6  Sententia anno praeterito lata contra illam quae se gerit pro abbatissa de Sancta Columba et moniales eiusdem loci, necnon et personas utriusque sexus participantes eisdem, integraliter et inviolabiliter observetur.  7  Monachi et moniales in regno Suessiae constituti Ordinis institutiones et privilegia non obstante alicuius mandato vel instituto inviolabiliter studeant observare, qui vero vel quae contravenerint puniantur condigne secundum Ordinis instituta, nullas omnino nisi a personis Ordinis recipientes visitationes.  8  Cum definitio facta fuerit anno praeterito, quarto anno prior et magister Calatraviae Capitulo generali debeant interesse, et plures dictum negotium circumstent difficultates idem negotium quia grave et arduum reputat Capitulum generale committitur abbati Morimundi in plenaria Ordinis potestate ut, consideratis rerum opportunitatibus seu importunitatibus et circumstantiis aliis universis ad dictum negotium spectantibus, per se vel personas alias ad hoc idoneas faciat inde quod viderit faciendum, et quid inde, etc.  9  Petitio serenissimae dominae reginae Franciae iunioris de anniversario pro ea per totum Ordinem faciendo post eius obitum, exauditur.  10  Petitio domini Alfunsi, filii regis Arragonensis, de plenario servitio pro eo per totum Ordinem post eius obitum faciendo, exauditur.  11  Petitio domini Gaufridis Sagiensis episcopi, amici Ordini valde devoti, de plenario servitio pro eo per totum Ordinem faciendo post eius obitum, exauditur.  12  Petitio domini Galagarritani de uno monacho et tribus conversis secum habendis, ita tamen quod honestis officiis occupentur, exauditur.  13  Petitio nobilis viri Hugonis comitis Burgundiae palatini de habendo monacho de domo Bellaevallis capellano et eleemosynario suo, exauditur.  14  Petitio domini Charoli fratris domini regis Franciae comitis Andegaviae de plenario servitio post eius obitum faciendo per universum Ordinem, exauditur.  15  Petitio nobilis dominae Margaretae comitissae Flandrensis, Ordini devotissimae, de uno anniversario pro bonae memoriae Iohanna comitissa Flandrensi sorore sua et comite Flandro, et pro domino Guillelmo de Dampetra viro eiusdem Margaretae comitissae Flandrensis, in singulis domibus Ordinis faciendo in vigilia beati Nicholai, exauditur ; huic autem anniversario associetur dicta Margareta comitissa Flandrensis post eius obitum ; conceditur etiam sibi et domino Guillelmo comiti Flandrensi et uxori eius et liberis eiusdem Margaretae comitissae una missa de Spiritu Sancto celebranda a singulis sacerdotibus per ordinem universum ; huic missae associantur regina Therasia et comes et comitissa Florensis.  16  Petitio domini Henrici de Rue civis Yporiensis, et domini Benedicti filii eiusdem subdiaconi domini Papae, de una missa pro defunctis celebranda post eorum obitum, a singulis sacerdotibus per universum Ordinem, exauditur.  17  Inspectio abbatiae monialium de Speculo Sanctae Mariae pro qua Ordini incorporanda scribit dominus Papa, pro qua etiam rogat dominus archiepiscopus Coloniensis, de Valle Sancti Lamberti et de Valle Dei abbatibus committitur qui ad locum, etc., et quid inde, etc.  18  Inspectio abbatiae monialium quam voluit aedificare comes de Ribore pro qua scribit dominus Papa, de Altaripa et de Capella abbatibus committitur qui ad locum, etc., et quid inde, etc.  19  Inspectio et incorporatio abbatiae monialium quam aedificavit illustris regina Franciae iuxta Meledunum, Vallis Sarnai et Regalismontis abbatibus committitur qui ad locum, etc., et ad nutum et ad voluntatem reginae mittant conventum… non expectata ulterius licentia Capituli generalis et auctoritate eadem de aliis abbatiis monialium Ordinis aliquas moniales assumant vitae et conversationis laudabilis, per quas merito possint institutis Ordinis informari de… vero nihil fiat donec dicta domina regina, sicut ipsa requirit, cum domino abbate Cistercii colloquium super hoc habuerit et tractatum.  20  Inspectio abbatiae monialium pro qua aedificanda et incorporanda Ordini rogat nobilis comitissa Flandriae committitur de Dunis et de Laude abbatibus qui ad locum, etc., et quid inde, etc.  21  Inspectio abbatiae monialium de Slendenhurst pro qua incorporanda Ordini scribit dominus archiepiscopus Coloniensis, de Bergis et de Campo Sanctae Mariae abbatibus committitur qui ad locum, etc., et quid inde, etc.  22  Inspectio abbatiae monialium de Wunnendal pro qua rogant dominus archiepiscopus Argentinensis et multi nobiles, de Salem et de Maris Stella abbatibus committitur qui as locum, etc., et quid inde, etc.  23  Abbas Bonae cumbae qui non iniunxit monacho suo electo in abbatem Salvanii officium pastorale, cum debita instantia a patre abbate et electoribus postularetur, praesertim cum dictus monachus non haberet officium per quod posset ipsum secundum formam Ordinis retinere, tribus diebus sit in levi culpa uno eorum in pane et aqua et quadraginta diebus extra stallum abbatis… eidem monacho dictum officium iniungere non postponat, si tamen fuerit requisitus. Abbas Bonae vallis Rutinensis hoc ei denuntiet.  24  Inquisitio plurium articulorum qui propositi sunt in Capitulo generali ab abbate Lucensi ex una parte, et ab abbate de Caesarea ex altera, quia de eisdem non potuit plena certitudo haberi abbati Morimundi committitur in plenaria Ordinis potestate, ut inquirat vel inquiri faciat per viros sapientes et discretos et inde faciat quod sibi secundum formam Ordinis videbitur expedire, et quid inde, etc.  25  Promissio quam fecerunt abbas et conventus Quinciaci dominae de Brocia, quae largam eleemosynam eidem domui contulit, de quatuordecim monachis in dicta domo semper habendis, confirmatur et approbatur a Capitulo generali.  26  Abbati de Boquehine, cuius domus nimiis debitis et aliis oppressionibus dicitur aggravata, remittuntur decem solidi nannentenses et dantur ei in eleemosynam quos singulis annis reddere… Capitulo generali [tenebatur].  27  Pro gravibus importuniis et aliis necessitatibus… conceditur abbati Mortuimaris a Capitulo generali nullam personam Ordinis hoc anno ad commorandum recipere teneatur.  28  Querela abbatis de Recluso contra abbatem Cistercii, de Signiaco, de Buxeria Eduensis abbatibus committitur in plenaria potestate pacificanda, etc., et quid inde, etc.  29  Querela abbatis de Neth contra abbatem [de] Mergan, de Bildenaus, de Kingeonda et de Doncoella abbatibus committitur in plenaria Ordinis potestate pacificanda, etc., et quid inde, etc.  30  Querela abbatis de Croquedanen contra abbatem de Deuslacraisse, de Bildenaus et de Renfort abbatibus committitur in plenaria Ordinis potestate pacificanda, etc. et quid inde, etc.  31  Querela abbatis de Copevenice contra abbatem de Andreo committitur abbati Morimundi in plenaria Ordinis potestate pacificanda etc., et quid inde, etc.  32  Querela abbatis de Bildenaus contra abbatem de Combemmare, committitur de Stanleia et de Quinioride abbatibus pacificanda, etc., et quid inde, etc.  33  Querela abbatissae de Valle Sancti Georgii contra abbatissam de Rameia, de Alna et de Valle Sancti Lamberti abbatibus committitur pacificanda, etc., et quid inde, etc., in plenaria Ordinis potestate.  34  Abbas de Sancto Marcello pro eo quod bis exivit de Ordine, et pro aliis multis et gravibus quae dicuntur de ipso, contra formam Ordinis promotus fuisse dinoscitur in abbatem, deponitur in instanti.  35  Abbas de Loco S. Bernardi qui se in sexcentis marchis argenti sub iuramento pro personis saecularibus obligavit, abrenunciavit privilegiis Ordinis, et se aliorum supposuit iurisdictioni, ut possent eum excommunicare, et apud Lugdunum sub iuramento hostagium se tenere promisit, deponitur in instanti.  36  Cum frater Iacobus monachus Paradisi qui, ut dicitur, est falsarius plurium sigillorum, apud Cistercium detineatur auctoritate Capituli generalis ; quia de praedictis ad plenum certitudo non habetur, abbati Morimundi committitur in plenaria Ordinis potestate ut inquirat vel inquiri faciat diligenter, et quid inde fecerit, etc., et eumdem monachum ad proprium abbatem remittat. 